Virallinen lehti nro C 117 , 16/04/1998 s. 0029



KIRJALLINEN KYSYMYS E-2930/97 komissiolle esittäjä(t): Florus Wijsenbeek (ELDR) (17. syyskuuta 1997) Aihe: Belgian poliisivoimien (gendarmerie) mahdollinen lahjonta Onko komissio tietoinen siitä, että valitukset, jotka kohdistuvat belgialaisten viranomaisten suorittamiin tarkastuksiin maantieliikenteessä, ovat nopeasti lisääntymässä ((Ks. kysymykseni E-2607/97. ))? Onko komissio tietoinen myös siitä, että erityisesti ulkomaalaisia kuljettajia pysäytetään vähäisistä rikkomuksista ja heille määrätään sakkoja, jotka eivät ole suhteessa todettuun rikkeeseen, mikä on ulkomaalaisten kuljettajien syrjimistä?Esimerkkinä tästä olemme saaneet tietää kuinka Kruiningenissa sijaitseva Meijer -niminen yritys, joka ei voinut maksaa 28. kesäkuuta 1997 saamiaan sakkoja Belgian frangeissa, vaan tarjoutui maksamaan sakot Alankomaiden guldeneissa, sai ajokiellon Belgiassa, minkä vuoksi yrityksen auto joutui hinattavaksi, jolloin se vaurioitui. Lisäksi esimerkkinä voidaan mainita Hagesteinissa sijaitsevan Leeuw -nimisen yrityksen kohtelu Belgiassa tämän vuoden toukokuussa. Onko komissio tietoinen siitä, että Belgian ja Ranskan hinauspalvelut maksavat tietyn prosenttiosuuden sakot myöntäneelle viranomaiselle esimerkiksi Belgian poliisivoimille? Eikö komissio ole sitä mieltä, että tämä järjestelmä on 75 artiklassa määrätyn syrjintäkiellon ja vapaan palvelujen tarjoamisen periaatteen ja direktiivin 88/599 vastainen ((EYVL L 325, 29.11.1988, s. 55. ))? Onko komissio valmis ottamaan yhteyttä kansallisiin viranomaisiin tämän luvattoman järjestelmän lopettamiseksi ((Ks. huhtikuun 1996 kyselytunnilla esittämäni kysymys (H-0082/96) - Euroopan parlamentin keskustelut 4-480. ))? Jos aikoo, kuinka? Jos ei, miksei? Komission jäsenen Neil Kinnockin komission puolesta antama yhteinen vastaus kirjallisiin kysymyksiin E-2607/97 ja E-2930/97 (17. lokakuuta 1997) Komissio saa aika ajoin valituksia eri jäsenvaltioiden viranomaisten valvontatavoista. Belgian viranomaisia koskevat valitukset eivät ole kuitenkaan lisääntyneet merkittävästi. Komissio on toki tietoinen Belgian lainsäädännön nykyisestä epäkohdasta, jonka vuoksi liikenteenharjoittajat, joiden kotipaikka ei ole Belgiassa ja jotka valvonnan yhteydessä eivät ole halunneet maksaa erityistä paikalla maksettavaa sakkoa vaan ovat antaneet asian oikeuden käsiteltäväksi, joutuvat maksamaan kustakin rikkomuksesta korkeamman sakon kuin belgialaiset. Komissio on pyytänyt Belgian viranomaisilta virallista vahvistusta siitä, että ne ovat muuttamassa lainsäädäntöään korjatakseen tämän epäkohdan lähitulevaisuudessa. Toisen, mutta edelliseen liittyvän toimenpiteen yhteydessä komissio aikoo pyytää kaikilta jäsenvaltioilta yksityiskohtaisia tietoja niiden nykyisistä sakkojärjestelmistä, ja se tutkii parhaillaan, syrjitäänkö ulkomaalaisia joidenkin jäsenvaltioiden sakkojärjestelmissä. Tutkimuksessa otetaan huomioon tuomioistuimen asiassa C-29/95 (E. Pastoors) antama tuomio. Jos tutkimuksen tulokset osoittautuvat huolestuttaviksi, komissio aloittaa neuvottelut kyseisten jäsenvaltioiden kanssa ongelman ratkaisemiseksi. Komissiolla ei ole todisteita siitä, että Ranskassa ja Belgiassa olisi erityisiä poliisin ja hinausyritysten välisiä järjestelyjä, jotka voisivat aiheuttaa eturistiriitoja. Erään yksittäisen syytöksen takia tehtiin tutkimus, jonka yhteydessä Belgian viranomaiset vakuuttivat komissiolle, että poliisin ja hinausyritysten välillä ei ole säännönvastaisia järjestelyjä ja että valvontakäytännön säännöllisistä tarkastuksista on annettu ohjeet.